RÅDETS FORORDNING (EF) Nr. 2744/98 af 14. december 1998 om ændring af forordning (EF) nr. 355/94 og om forlængelse af den midlertidige undtagelse for Tyskland og Østrig
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 28,
under henvisning til forslag fra Kommissionen (1),
under henvisning til udtalelse fra Europa-Parlamentet (2),
under henvisning til udtalelse fra Det Økonomiske og Sociale Udvalg (3), og
ud fra følgende betragtninger:
Ved artikel 2, stk. 2, i Rådets forordning (EF) nr. 355/94 af 14. februar 1994 om ændring af forordning (EØF) nr. 918/83 om en fællesskabsordning vedrørende fritagelse for import- og eksportafgifter (4) indførtes der en midlertidig undtagelse for Forbundsrepublikken Tyskland og Republikken Østrig indtil den 31. december 1997, således at de kan anvende en grænseværdi for afgiftsfrie indførsler på 75 ECU for varer, der indføres af rejsende, der kommer ind på tysk og østrigsk område via en landegrænse til andre lande end de andre medlemsstater og EFTA-landene, eller som ankommer med skib i kystsejlads fra de nævnte lande;
bestemmelserne tager højde for de økonomiske vanskeligheder, som afgiftsfritagelsen for rejsende, der indfører varer i Fællesskabet i ovennævnte situationer, vil kunne forårsage;
ved skrivelse af henholdsvis den 24. juni og 23. juli 1997 anmodede Forbundsrepublikken Tyskland og Republikken Østrig om en forlængelse af den undtagelsesforanstaltning, der indførtes ved artikel 2, stk. 2, i forordning (EF) nr. 355/94; anmodningen begrundes med, at den situation, som førte til vedtagelsen af forordning (EF) nr. 355/94 og forordning (EF) nr. 3316/94, fortsat foreligger og er i visse tilfælde endog forværret;
der bør tages højde for den situation, de to medlemsstater befinder sig i;
en forlængelse af undtagelsesforanstaltningen skal imidlertid indeholde en tidsfrist, inden for hvilken Tyskland og Østrig skal have bragt deres grænseværdi for afgiftsfri indførsel på niveau med den grænseværdi, der på det tidspunkt måtte være gældende i de øvrige medlemsstater, ligesom der skal foretages en umiddelbar forhøjelse af grænseværdierne i de to medlemsstater for at begrænse de konkurrenceforvridende følger, og disse medlemsstater skal forpligte sig til gradvist og samtidig at hæve grænseværdien, således at den senest den 1. januar 2003 er på niveau med den grænseværdi, der gælder i Fællesskabet -
UDSTEDT FØLGENDE FORORDNING:
Artikel 1
Artikel 2, stk. 2, i forordning (EF) nr. 355/94 affattes således:
»For Forbundsrepublikken Tysklands og Republikken Østrigs vedkommende anvendes denne forordning dog først fra den 1. januar 2003 for varer, der indføres af rejsende, der kommer ind på tysk eller østrigsk område via en landegrænse til andre lande end de andre medlemsstater og EFTA-landene, eller som ankommer med skib i kystsejlads fra de nævnte lande.
Fra den 1. januar 1999 anvender de to medlemsstater dog på indførsler, som rejsende omhandlet i foregående afsnit foretager, en grænse for afgiftsfri indførsel på mindst 100 ECU. Sammen hæver de gradvist beløbsgrænsen for sådanne indførsler med henblik på, at denne senest den 1. januar 2003 er på niveau med den grænse, der gælder i Fællesskabet.«
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning anvendes fra den 1. januar 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. december 1998.